Andrius Vasiliauskas

Biografija

A. Vasiliauskas kilęs iš žinomų muzikų giminės. Tėvas – Leonardas Vasiliauskas, (1908–2009), ilgametis Operos ir baleto teatro trombonistas, broliai – vargonininkas Bernardas, violončelininkai Augustinas, Virgilijus, seserys – kompozitorė Kristina Vasiliauskaitė, muzikos pedagogė Beata Šmidtienė-Vasiliauskaitė. A. Vasiliausko šeimoje: žmona – muzikos pedagogė Daiva Vasiliauskienė (Paulauskaitė), sūnus – istorikas Marijus.
1973 m. M. K. Čiurlionio menų mokykloje baigė fortepijono specialybę. 1973–1978 m. studijavo Lietuvos konservatorijoje (mokytojai – A. Juozapėnaitė, prof. O. Šteinbergaitė, A. Vainiūnaitė).
Dar studijų metais, 1977 m., buvo priimtas dirbti koncertmeisteriu. Dirbo prof. A. Vainiūnaitės, prof. J.Fledžinsko, dėst. E.Jevstratovo, dėst. V.Leimonto ir kt. klasėse. Po 1986–1988 m. stažavosi pas prof. O. Šteinbergaitę. Nuo 1988 m. kurį laiką dirbo dėstytojo darbą Lietuvos muzikos akademijoje.

Koncertinė veikla

Pirmuosius koncertus surengė dar studijų metais 1976 m. 1982 m. sėkmingai dalyvavo III-ame M.K.Čiurlionio pianistų konkurse,1987 – estų kompozitoriaus Heino Eller konkurse Taline.

Koncertiniai maršrutai

Pianistas koncertavo Latvijoje, Estijoje, Ukrainoje, Rusijoje, Vokietijoje (Uckermärkische Musikwochen, 1996 m., 1998 m.), Danijoje, Italijoje (Trieste contemporanea, 1997 m.). Tradicinius kasmetinius koncertus rengia Verbų sekmadienį Panevėžyje (atliko 11 programų), pastoviai kviečiamas į Peine-Vöhrum Vokietijoje (atliko 6 programas).
Pianistas dalyvavo tarptautiniuose festivaliuose: Uckermärkische Musikwochen, 1996 m. (kartu su A.Vainiūnaite (smuikas) ir A.Vasiliausku (violončelė)), Trieste contemporanea, 1997 m., Uckermärkische Musikwochen, 1998 m.

Lietuvoje

2001–2004 m. Nacionalinės filharmonijos organizuotuose koncertiniuose turuose Lietuvos miestuose surengė virš 50 įvairių programų solinių fortepijono muzikos koncertų.
2001 m. Vilniaus „Vartų“ galerijoje atliko 3 koncertų ciklą, kuriame skambino retai atliekamus vokiečių klasikų, F.Chopin kūrinius, taip pat naują lietuvių kompozitoriaus A. Bražinsko pjesių fortepijonui ciklą „Šventos mūsų dienos“.
2002 m. Vilniaus plokštelių studijoje įrašė F.Chopino kūrinių CD. 2004 m. buvo vienas pagrindinių poeto V. Mačernio festivalio Žemaitijoje organizatorių; baigiamajame koncerte atliko fortepijono muzikos rečitalį.
2005 m. paruošė naują solinę programą (A.Skriabino Septynis preliudus Op. 17, Fantaziją Op. 28, taip pat V.Bacevičiaus Šešis preliudus ir „Kosminę poemą“ Op. 69), kurią atliko Druskininkų M.K.Čiurlionio memorialiniame muziejuje ir Biržų V. Jakubėno vaikų muzikos mokykloje, o 2006 m. Berlyne – Lietuvos respublikos ambasadoje.

Partneriai

2008 m. pianisto partneriais buvo: aktoriai V.Masalskis, J.Čepauskaitė J. Leitaitė (gastrolės Suomijoje), fleitininkas A. Vizgirda, obojininkas R. Beinaris, ansamblis „Musica humana“ (Lietuvos nepriklausomybės 90-ties metų sukakties paminėjimo koncertas), dainininkės L. Grodnikaitė ir J. Leitaitė Lietuvos atstovybės surengtame koncerte Tel Avive.

Solinė programa

Didelį dėmesį A. Vasiliauskas skiria soliniams koncertams. Atliekami fortepijoniniai ciklai – M.Ravel „Nakties Gasparas“, R.Schumann pjesės „Margi lapai“, F.Liszt koncertiniai etiudai, F.Chopin baladės (kaip ciklas atliktos pirmą kartą Lietuvoje), O.Messiaen preliudai (pirmas atlikimas Lietuvoje), J.Reubke sonata fortepijonui b-moll (pirmas atlikimas Lietuvoje), M.Reger sonatina, taip pat monografiniai koncertai, skirti kompozitoriams J.Brahms, R.Strauss, B.Britten, Ch. Ives, D.Šostakovič, A.Chačaturian ir kt.

Lietuvos kompozitorių kūriniai

Andriaus Vasiliausko programose dažnai skamba lietuvių kompozitorių – F. Bajoro, O. Balakausko, B. Kutavičiaus, A. Bražinsko, S. Vainiūno, J. Gruodžio, V. Montvilos, J. Bašinsko, J. Gaidelio, T. Makačino – fortepijoniniai ir kameriniai kūriniai.
2008 m. istorikų klubo „Prūsa“ iniciatyva parengė Lietuvoje mažai žinomo XIX a. kompozitoriaus ir dailininko N. Ordos fortepijono muzikos kūrinių programą.